KKNK bied virtuele kunsuitstalling | Oudtshoorn Courant
Journalist Liezl van Niekerk | Tuesday, 14 July 2020, 12:02
Dit is in wese reeds 'n droë landskap wat deursettingsvermoë en volharding van die landbougemeenskap verg, wat grootliks bydra tot 'n volhoubare ekonomie in die plaaslike omgewing. Met die lang droogte wat die gebied teister, maak die kunstenaars gebruik van verskeie tekentegnieke en materiaal uit die onmiddellike omgewing.
Saaiman se werke weerspieël die veranderings wat deur die droogte op Oudtshoorn teweeg gebring is, verder as net die fisiese veranderings aan die landskap.
Mense se verhoudings met hulle omgewing verander soos wat hulle gedwing word om aan te pas en hulle liggame op verskillende maniere sin uitmaak van die elemente daarin.
In Meyer se werke sien hy hoe die omgewing doodgaan. Dit verander van 'n ekosisteem vol lewe en oorvloed, na een van ontbinding en skaarsheid. Van swembaddens wat sluit en waterbeperkings, tot die laer watervlakke van die Raubenheimerdam – sterf Oudtshoorn stadig van die dors. Meyer se werke beeld uit hoe die droogte die oorlewing van alle lewende wesens beïnvloed.
'n Kunswerk van Lisl Barry.
#CreativeChange is 'n uitstalling wat deur die Make a Difference Leadership Foundation aangebied word. Owen Claassen, oftewel die Karoo se Michelangelo, se beeldhouwerk word hierin gesien.
"Alles wat ek maak, is iets wat ek sien. Dit begin by staal wat ek optel. My kuns bring ook verligting in die gemeenskap. Kinders uit die gemeenskap maak die beelde skoon en sorg dat die planke netjies geskuur word. So wys ek ook die kinders watter moontlikhede daar vir hulle in die kunste is" vertel Claassen.
Lisl Barry se uitstalling, Birds of a Feather, is geïnspireer deur meer as een geleentheid waar sy die vlug van plastieksakke hoog in die lug vir voëls aangesien het. Alhoewel hulle bekoorlik mooi in hul dans was, het die besef dat dit eintlik plastieksakke was, dit weer tot haar laat deurdring wat die uitwerking is wat ons mense op die omgewing het.
'n Skets in die Kicking up Dust-uistalling deur Earlyn Cloud.
Al hierdie uitstallings en talle ander kan in die KKNK se Virtuele Galery gesien word, waar werke ook gekoop kan word. Besoek die galery by www.kknk.co.za/virtual-gallery.